Vores overenskomst kan sagtens matche Industriens | Læserbrev | dagbladetringskjern.dk
Vores overenskomst kan sagtens matche Industriens
AF: AF JOHNNY NIM, LANDSFORMAND, DET FAGLIGE HUS, JOHN TRANUMSVEJ 23, ESBJERG.
Publiceret 01. august 2017 kl. 11:03
Af Johnny Nim, Landsformand, Det Faglige Hus, John Tranumsvej 23, Esbjerg.
Faglig sekretær Henrik Berg har tilsyneladende svært ved at læse, fortolke og formidle overenskomster, uanset om det er den, som Det Faglige Hus har indgået med Arbejdsgiverforeningen KA, eller Industriens Overenskomst, som han skal rådgive Dansk Metals medlemmer om.
For det første er det vist kun Henrik Berg, der undrer sig over, at der er forskel på vores overenskomst og Industriens Overenskomst. Der skal være forskel, ellers er der jo ingen grund til, at man i Danmark tillader, at KA også må forhandle overenskomster under den danske model på samme vilkår som LO/DA - og fra i år med os som modpart. Denne aftale gælder for cirka 900 virksomheder med op imod 15.000 ansatte.
Vi går heller ikke stille med dørene i denne sag. Vi indkaldte medierne til pressemøde og udsendte pressemeddelelse om overenskomsten. Vi har nemlig ikke noget at være flove over, tværtimod!
Der var behov for en stribe forbedringer i den aftale, som KA har haft i mange år med Krifa, og vi er som faglig organisation gået ind i forhandlingerne med en målsætning om, at denne overenskomst for i alt 15.000 ansatte på det private område lige som vores øvrige overenskomster skal matche LO's. Denne første aftale udløber efter bare halvandet år, og vi har sikret en forhøjelse af minimumslønnen i perioden på 9% til brancher som Service og Transport, altså lavtlønsgrupper som eksempelvis rengøringsassistenter og chauffører inden for kurertransport og flextrafik.
Og så er der en stribe andre forhold, hvor vores overenskomster sagtens kan matche Industriens Overenskomst.
Vores mindsteløn er højere, "vores" ansatte får 1,1 % mere i pension end ansatte på Industrien, og så har det været vigtigt for os at give de ansatte mere tryghed i ansættelsen. På KA-overenskomsten er man sikret mod usaglig afskedigelse efter 6 måneder, mens man først er sikret mod usaglig afskedigelse efter 9 måneders ansættelse på Industri-overenskomsten.
Det er korrekt, at man på Industriens overenskomst har ret til 32 seniordage, mens vores må "nøjes" med 5. Men på begge overenskomster er det for egen regning med mulighed for delvis finansiering gennem enten frit-valg-ordning eller pensionsindbetalingen, og så er det, som om gassen går lidt ud af Metal-ballonen. Vi har endvidere sikret vores timelønnede gode økonomiske fratrædelses-vilkår.
Når jeg påstår, at Henrik Berg også har svært ved at forstå sin egen overenskomst, hænger det sammen med påstanden om, at Industrien har et opsigelsesvarsel på op til 120 dage mod 60 dage på KA-overenskomsten. De 120 dage gælder altså kun for ansatte over 50 år med mere end 12 års ansættelse. Hvis du er under 50, har du et opsigelsesvarsel på maksimalt 70 dage - men først efter 6 års ansættelse.
Vi har i sommer gennemført en række informationsmøder i KA-virksomheder, og vi oplever en generel tilfredshed med de mærkbare forbedringer, som vi har forhandlet hjem. Ligesom overenskomster er forskellige, har denne respons således også været forskellig fra de nej-kampagner og massive protester fra store grupper af medlemmer i nogle LO-forbund til netop det overenskomstresultat, som Henrik Berg er så begejstret for.